 NA SAM KIPLAGAT VUGUVUGU limewasilisha mahakamani ombi la kutaka Bunge kupigwa breki na kuzimwa kuidhinisha polisi wa Kenya kutumwa nchini Haiti kurejesha hali ya utulivu, hadi kesi itakaposikilizwa na kuamuliwa. Muungano huo wa wanasheria kutoka Mlima Kenya Jurists unadai kwamba serikali imeshindwa kuwaeleza Wakenya kuhusu hatua zozote za kipekee zilizofanywa kutafiti kuhusu athari na hatari ambazo polisi hao 1,000 wanaweza wakakabiliana nazo nchini Haiti ambako magenge yameteka shughuli zote muhimu. Wanasema serikali ina nia ya kusafisha mchakato unaokiuka Katiba kwa kutafuta idhini ya Bunge. “Tunaiomba hii mahakama kuzima Bunge kuidhinisha mpango wa kuwatuma polisi nje kwa misheni ya aina hiyo,” kundi hilo likasema kwenye wasilisho lake. Jaji Chacha Mwita aliagiza walalamishi kupeleka nakala za mahakama kwa Mwanasheria Mkuu Justin Muturi, Baraza la Kitaifa la Usalama, Inspekta Jenerali wa Polisi Japhet Koome, Bunge na Waziri wa Usalama wa Ndani Kindiki Kithure, miongoni mwa wengine. Kesi itatajwa mnamo Oktoba 24, 2023, kwa maelekezo. Hii ni kesi ya pili kuwasilishwa katika Mahakama Kuu, ikilenga kuzima polisi kutumwa katika taifa hilo la eneo la Caribbean. Kiongozi wa chama cha Thirdway Alliance Dkt Ekuru Aukot alisema katika kesi hiyo kwamba nia ya Kenya kutaka kuongoza walinda usalama walioidhinishwa na Umoja wa Mataifa (UN) baada ya Baraza la Usalama la Umoja wa Mataifa (UNSC) kutoa idhini ya kutuma walinda usalama nchini Haiti, ni ukiukaji mkubwa wa Katiba. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  